Banca Transilvania (TLV) a raportat pentru anul trecut un profit net de 2,41 miliarde lei, din care 1,65 miliarde lei reprezintă câștigul obținut din achiziția Volksbank România. Față de câștigul de 434 milioane lei din 2014, profitul a urcat anul trecut cu 456%, incluzând tranzacția Volksbank, sau cu 75%, fără influența excepțională din preluarea băncii austriece.

Activele băncii au urcat cu 32% comparativ cu decembrie 2014, la 47,2 miliarde lei, cu circa două miliarde sub valoarea activelor raportate de a doua mare bancă din sistem, BRD Groupe Societe Generale. Banca Transilvania menționează că, din dinamica totală a activelor, creșterea organică a însemnat peste 10%. În aceste condiții, fără preluarea Volksbank, activele băncii s-ar fi situat la circa 40 de miliarde lei.

Veniturile operaționale au urcat cu 14,3%, la 2,28 miliarde lei, evoluție susținută de veniturile nete din dobânzi, care au urcat cu 21,2%, la 1,37 miliarde lei. Această evoluție a fost mai degrabă rezultatul reducerii semnificative a costurilor cu dobânzile achitate, care au coborât cu 25,7%, de la 620 milioane lei la 460 de milioane lei, în tinmp ce veniturile brute din dobânzi au urcat marginal, cu 4,7%, de la 1,75 miliarde lei la 1,83 miliarde lei.

Câștigurile aferente activelor financiare disponibile la vânzare au susținut mai puțin veniturile operaționale, cu un câștig de 222 milioane lei, față de un plus de 338 milioane lei în 2014 (-34,4%). Evoluția indică o reducere a potențialului de câștig pe aceste instrumente, în condițiile în care soldul titlurilor de valoare disponibile la vânzare a urcat cu 12% anul trecut, de la 10,85 miliarde lei la 12,21 miliarde lei.

În urma preluării Volksbank România, soldul creditelor a urcat cu 43%, la 25,1 miliarde lei, reprezentând 53% din total active. La finele lui 2014, creditele însumau 17,5 miliarde lei și reprezentau puțin sub jumătate din bilanț.

Banca precizează că avansul organic al creditării a fost de peste 10%, în timp ce la depozite s-a cifrat la 19%. Depozitele clienților au urcat în total cu 29% (incluzând Volksbank), la 38,3 miliarde lei.

Acțiunile TLV au urcat luni cu 1,33%, până la prețul de 2,29 lei/acțiune, pe transferuri însumând 4,28 milioane lei, în timp ce în piața deal tranzacțiile speciale pe acest emitent s-au cifrat la 3,85 milioane lei. La acest nivel de preț, capitalizarea băncii se ridică la 6.9 miliarde lei (1,53 miliarde euro).